Ütleme nii, et minu akvaarium on minu jaoks väike. Ehkki paljudele tundub 500-liitrine akvaarium juba hoomamatu suurusena. Suuremat oleks raskem tavalise korteri põrandale parkida, sest juba praegune kaalub koos sisustusega umbes 800 kilogrammi. Tegemist on siis minu esimese mereveeakvaariumiga. Olen liikunud mageveeakvaristikast mere poole. Kuna meri on veelgi aeganõudvam protsess (põhiline aeg kulub mitte ise  tegemisele, vaid ootamisele, mil protsessid saavutavad tasakaalu), võib öelda, et see on siis veel n-ö poolik meri. Kalu on sees kõigest neli, kuid ajapikku tuleb neid järjest juurde. Samuti on seal ka mõned anemoonid, korallid, teod, vähid, krevetid jne. Tavaline kooslus troopilises meres.